በኮረና ቫይረስ የሞቱ ሰዎች ቁጥር 12 ደረሰ
አዲስ አበባ ፦ ባለፉት 24 ሰዓታት በኮረና ቫይረስ ተጨማሪ 1 ሰው ሕይወቱ ማለፉ ተገለጸ ። አጠቃላይ በቫይረሱ ሕይወታቸው ያለፉ ሰዎች ቁጥር 12 መድረሱን የጤና ሚኒስቴር አስታወቀ።
የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ ባለፉት 24 ሰዓታት በኮረና ቫይረስ ተጨማሪ 1 ሰው ሕይወቱ አልፏል ። አጠቃላይ በቫይረሱ ሕይወታቸው ያለፉ ሰዎች ቁጥርም12 ደርሷል።
ባለፉት 24 ሰዓታት የላቦራቶሪ ምርመራ ከተደረገላቸው 2ሺ 926 ሰዎች መካከል 85 ሰዎች ቫይረሱ ተገኝቶባቸዋል ። ቫይረሱ የተገኘባቸው 51 ወንድ እና 34 ሴት ኢትዮጵያውያን መሆናቸውን ገልጸዋል። 
ቫይረሱ የተገኘባቸው ሰዎች ከ1 ወር – 65 ዓመት የእድሜ ክልል ውስጥ የሚገኙ ናቸው ። 19 የጉዞ ታሪክ ያላቸው ፣18 በበሽታው ከተያዘ ሰው ጋር ንክኪ የነበራቸው ሲሆኑ፣4 የውጭ ሀገር የጉዞ ታሪክ የሌላቸው ፣ በበሽታው ከተያዘ ሰው ጋር ንክኪ ያልነበራቸው መሆኑን አመልክተዋል ።
ቫይረሱ ከተገኘባቸው 72 ከአዲስ አበባ፣ 4 ከትግራይ፣5 ኦሮሚያ፣ 1 አማራ፣3 ከሶማሊ ክልል መሆኑንም ጠቁመዋል ።
ባለፉት 24 ሰዓት ውስጥ 8 ሰዎች ከበሽታው ማገገማቸውን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 217 መድረሱንም አመልክተዋል።
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 1257 መሆኑን ጠቁመው ፣ከእነዚህም ውስጥ 1026 ሰዎች በለይቶ ህክምና ላይ መሆናቸውን ፣ 4 ሰዎች በጽኑ ህክምና ክፍል እንደሚገኙ አስታውቀዋል። እስካሁን ለ 112 ሺ 377 ሰዎች የላብራቶሪ ምርመራ መሰራቱንም ገልጸዋል። 
በቫይረሱ 12 ሰዎች ህይወት ማለፉ የሚታወስ ሲሆን፣ ሁለት የውጭ አገር ሰዎች ደግሞ ወደ ሀገራቸው እንዲመለሱ መደረጉ አይዘነጋም።
አዲስ ዘመን ግንቦት 25/2012
 በጋዜጣው ሪፖርተር